ועדת הכלכלה, כנסת 16, פרוטוקול מספר 563, 2005-12-13 11:30

אמנון כהן: שלום לכולם.

אמנון כהן: אני פותח את הדיון של ועדת הכלכלה.

אמנון כהן: הנושא: הגנת הצרכן (אחריות ומתן שירות לטובין), התשס"ג-2003.

אמנון כהן: עודכנתי על ידי מנהלת הוועדה שהוועדה כבר דנה בתקנות האלה ושלחה את המשרדים לשבת עם הגופים העסקיים כדי להגיע להבנות.

אמנון כהן: הבנתי שהגיעו להבנות - - -

אברהם בירנבאום: איתנו הסוחרים לא ישבו ולא הזמינו.

אמנון כהן: הנושא חשוב.

אמנון כהן: רצינו שיגיעו להידברות.

אמנון כהן: כמובן שאי אפשר לרצות את כולם.

אמנון כהן: יכול להיות שישבו עם חלק מסוים ועם חלק לא.

אמנון כהן: בואו נשמע ונצטרך להחליט.

אמנון כהן: כנבחרי ציבור אנחנו בודקים שהתקנות יהיו מאוזנות לטובת הצרכן מחד, ומצד שני, שלא תהיה פגיעה אנושה ביצרנים או ביבואנים ובסוחרים.

אמנון כהן: משרד התמ"ת תציגו את התקנות.

אמנון כהן: אנחנו ניתן לכל אחד רשות דיבור ונקבל החלטה לכאן ולכאן.

אמנון כהן: לפני כן, אבקש לומר לנו, בגדול, מה הולכות להסדיר התקנות האלה ובאלה תחומים?

יצחק קמחי: לדעתי תקנות הגנת הצרכן אחריות ושירות יחוללו מהפכה במסגרת השירות לצרכן.

יצחק קמחי: אנחנו נתקלים חדשות לבקרים בטענות שלעיתים תעודות האחריות שמקבלים הצרכנים, לא שוות את הנייר עליהן הן כתובות.

יצחק קמחי: התקנות באו להסדיר את הנושא ולחייב מתן תעודות אחריות לגבי מגוון גדול של מוצרי חשמל, אלקטרוניקה, מוצרים מכאניים וריהוט.

אמנון כהן: למה רק המוצרים האלה?

יצחק קמחי: הטובין שכלולים כרגע הם: מוצרי חשמל, אלקטרוניקה, גז לרבות מנגנונים מיכניים בריהוט.

יצחק קמחי: כל מה שאלקטרוני וחשמלי נכנס פנימה.

אתי בנדלר: מנגנון מכאני וחשמלי בריהוט לדעתי זה מאוד מצומצם.

אתי בנדלר: אם מישהו קונה ריהוט יקר ערך, ספת עור, ומסתבר אחרי כמה זמן שהעור נשחק, האם זה לא צריך להיכלל.

אתי בנדלר: האם לא צריך להגדיל את התכולה?

יצחק קמחי: שאלו אותנו למה אין אחריות על בגדים או על שחיקה של בד.

יצחק קמחי: ישנם דברים שהם תלויי שימוש לחלוטין ואנחנו לא יכולים לדעת.

יצחק קמחי: כמובן שהמוצר צריך לעמוד בסטנדרטים של איכות, אבל אם מישהו התגרד כל היום על הספה וקרע אותה, קשה לומר שהספה לא תקינה.

יצחק קמחי: אני מדבר על מוצרים חדשים שצריכים כמובן לעמוד במטרה לשמה אנשים קנו אותם.

אתי בנדלר: אפשר להתעלל גם במכשיר אלקטרוני.

יצחק קמחי: זאת בדיוק ההחרגה של החוק.

יצחק קמחי: לגבי מוצר אלקטרוני, אם נהגתי בו בזדון או ברשלנות, אני פוטר את הסוחר מאחריות.

יצחק קמחי: כאשר זאת ספה, קשה יותר להראות שהיה פגם.

יצחק קמחי: תלוי אם האדם שמן או רזה.

אתי בנדלר: מר קמחי, ספה צריכה להתאים גם לאדם שמן מאוד.

אתי בנדלר: אני חושבת שזה תמוה לשמוע עמדה כזאת ממשרד התמ"ת.

אתי בנדלר: האם לא ראוי שתהיה אחריות לעגלת ילדים שעולה כמה אלפי שקלים?

אמנון כהן: נתתם את הדעת לגבי סוג הדברים?

יצחק קמחי: התקנות האלה מרחיבות בהרבה.

יצחק קמחי: התקנות במקור הוגשו לגבי רשמה מצומצמת של מוצרים, כ-20 מוצרים, והחלטנו להרחיב את זה לכל המוצרים – החשמליים, האלקטרוניים, מוצרי הגז החדשים, כאשר ההרחבה כאן היא רבה.

יצחק קמחי: יכול להיות שצריך לשקול הכנסה של דברים נוספים.

יצחק קמחי: בשלב הזה אלה המוצרים שהכנסנו.

יצחק קמחי: יכול להיות שיש פה פשרה.

יצחק קמחי: צריך לראות איך זה יעבוד.

יצחק קמחי: הנקודה שאין חובה סטטוטורית לתת את האחריות, אינה אומרת שאי אפשר לתת אותה באופן וולונטרי.

יצחק קמחי: אנחנו לא נכנסים פה לואקום מוחלט שבו אין במדינה תעודת אחריות ולא ניתנת אחריות.

יצחק קמחי: עסקים רבים נותנים אחריות למוצרים על אף שהם לא מחויבים לכך בהוראות החוק.

יצחק קמחי: התקנות אומרות על מי חלה האחריות, במקרה זה מדובר ביצרן וביבואן.

יצחק קמחי: אנחנו מדברים על שווי מוצרים שמעל ל-150 שקלים.

יצחק קמחי: אנחנו כוללים מגוון רב של מוצרים.

אמנון כהן: לגבי סוגי המוצרים נדבר על כך בהמשך, בואו נתקדם.

יצחק קמחי: כפי שאמרתי, מעגל המוצרים הורחב למוצרים חשמליים, אלקטרוניים, מוצרי גז ומנגנונים חשמליים ומכאניים של ריהוט מעל 150 שקל.

יצחק קמחי: האחריות היא אחריות חובה לשנה.

יצחק קמחי: לגבי מספר מוצרים קבענו חובה של אחזקת חלקי חילוף של 7 שנים.

יצחק קמחי: קבענו חובה של תחנות שירות, שמשמשות כתחנות איסוף ליצרן או ליבואן שצריך לתקן את המוצר.

יצחק קמחי: מקומות שהצרכן יכול להביא את המוצרים על מנת שיתקנו.

אמנון כהן: זה לא קיים היום?

יצחק קמחי: למשל, לגבי האיסוף.

יצחק קמחי: הוא יכול לכתוב בתעודת האחריות שהתיקון ייעשה על ידי מעבדה איקס שנמצאת באזור התעשייה הצפוני בחיפה.

יצחק קמחי: אם הצרכן, תושב ירושלים, לא יכול להגיע לשם, אותו יבואן חייב לתת לצרכן 4 נקודות איסוף לפחות.

יעקב גורמן: זה קיים גם היום.

יעקב גורמן: אתם לא נותנים רישיון אם אתה לא מביא 4 כתובות ומוכיח שיש לך תחנת שירות.

יצחק קמחי: נקבעו זמנים לתיקון.

יצחק קמחי: למשל, מוצרים חשובים כמו מקרר או מכונות כביסה, התיקון צריך להיעשות תוך 24 שעות.

יצחק קמחי: התקנות מתייחסות גם לזמן ההמתנה לטכנאי שיבוא לתקן את המוצר.

יצחק קמחי: הרי כולנו לא אוהבים לבזבז ימי עבודה שלמים בהמתנה לטכנאי.

יצחק קמחי: צריכה להיקבע שעה ספציפית.

יצחק קמחי: ניתן לחרוג ממנה בפלוס שעתיים.

יצחק קמחי: ניתן לשנות את הזמנים בתאום טלפוני.

יצחק קמחי: אלה דברים שלכאורה צריכים להיות מובנים לכל מי שעוסק בצרכנות.

יצחק קמחי: לצערי לא כל השוק עובד כך והכנסנו גם את זה לתקנות.

יצחק קמחי: אלה הדברים העיקריים.

אריק אינדיצקי: אני מחברת הדר ואני בא מטעם לשכות המסחר.

אריק אינדיצקי: אני רוצה לדבר בנושא מצלמות.

אריק אינדיצקי: בעיקרון התקנות האלה מקובלות אלי, חוץ מנושא אחד.

אריק אינדיצקי: בסעיף 9(א) מדובר שצריך להקים 4 תחנות שירות או איסוף.

אריק אינדיצקי: מצלמות זה מוצר קטן ששוקלת בערך 200 גרם.

אריק אינדיצקי: היום אין במצלמות תחנות איסוף אבל בסעיף 9(ב) כתוב שאדם יכול להביא את המוצר לחנות שבו קנה.

אריק אינדיצקי: אני טוען שברגע שיש מעבדה מרכזית שמבצעת את התיקונים ולפי התקנה אדם שקנה רשאי להביא לחנות, אני חושב שזה מספק לגבי מוצר קטן ולא לדרוש תחנות איסוף.

אמנון כהן: כרגע אני רוצה תגובות לכלל התקנות.

אמנון כהן: כשנגיע לסעיף הספציפי נדבר עליו.

אברהם בירנבאום: בעקבות הדברים שלי בישיבת הוועדה הקודמת בנושא הזה, בתקנות שהובאו, הוחלט להחזיר למשרד התמ"ת את התקנות.

אברהם בירנבאום: מה היתה ההערה העיקרית שלי?

אברהם בירנבאום: שמטילים על הסוחר הקטן את החובות של היצרן.

אברהם בירנבאום: למשל, שהוא יתקן אם היצרן לא מתקן.

אברהם בירנבאום: ואיפה הסוחר הקטן יכול להחזיק חלקי חילוף, לטלוויזיה למשל?

אברהם בירנבאום: הסברתי שזה בלתי סביר לחלוטין.

אברהם בירנבאום: זה להטיל על מישהו חובה, שטכנית הוא לא יכול לבצע.

אברהם בירנבאום: אם היצרן לא מספק חלקי חילוף, מאיפה הוא יקבל את חלקי החילוף של יצרן בחוץ לארץ?

אברהם בירנבאום: בעקבות זאת הטילו עליהם לבוא איתנו בדברים.

אברהם בירנבאום: משרד התמ"ת לא הזמין אותנו, לא דן לא ישב, לא בטלפון ולא פנים אל פנים עם ארגוני הסוחרים בישראל שמייצגים את כלל הקמעונאים בישראל.

לאה ורון: מר בידרמן, אתה בטוח שהיית בדיונים הקודמים?

לאה ורון: אני עוברת על שני הפרוטוקולים - - -

אברהם בירנבאום: אני בטוח לחלוטין.

אברהם בירנבאום: תבדקי את כותבי הפרוטוקולים שלך.

יצחק קמחי: מר בירנבאום, לא הסברתי לך את התקנות?

יצחק קמחי: לא היית אצלי במשרד?

אברהם בירנבאום: פעם אחת בחיים הייתי אצלך בנושא אחר לחלוטין.

אברהם בירנבאום: זה היה לפני כשנתיים.

יעקב גורמן: אני מחברת ראלקו סוכנויות יבואנים ומטעם לשכת המסחר.

יעקב גורמן: אני שמח שהאדון העלה את הנושא של האחריות.

יעקב גורמן: נכון שחנות לא יכולה למלא את החובות של יבואן או יצרן.

יעקב גורמן: אבל כשהיא מוכרת את המוצר לא מעניין אותה מי היבואן, והיום זה נפוץ שאתה קונה בחנויות סחורות של יבואנים שמשנים שם כל שנה ולצערי לא מעניין את משרד המסחר והתעשיה לכפות את התקנות הקיימות על המפרים אותם, וגם אין שום סיבה שהוא יכפה את התקנות החדשות.

יעקב גורמן: למעשה לכל הישיבה הזאת, לכל התקנות האלה, אין ערך אם אין גוף שכופה אותם.

יעקב גורמן: אנחנו פונים למשרד התעשיה, כולל למר קימחי ולמר גרישה דייטש עם כל מיני הפרות מהותיות של התקנות הישנות, ולא מעניין אותם מה קורה.

אמנון כהן: התקנות החדשות לא מסדירות את זה?

יעקב גורמן: לא.

יעקב גורמן: אם לא יכפו אותן אז תכתוב איזה תקנה שאתה רוצה.

אתי בנדלר: הטענה שלך היא נגד התקנות או נגד זה שלא אוכפים אותן?

יעקב גורמן: אני מדבר על אכיפת התקנות.

יעקב גורמן: זה בהקשר לדבריו של מר בירנבאום.

יעקב גורמן: היום הסוחר מחפש מי יציל אותו כשהיבואן לא ממלא את ההתחייבות.

יעקב גורמן: שלא ימכור מוצרים של יבואן שאין לו מעמד יציב.

יעקב גורמן: אני מוציא מיליוני שקלים על מלאים ואדון בירנבאום מוכר מוצר שאני מייבא, ומישהו אחר מוכר כשהוא לא הביא חלק חילוף אחד ורוצה לבנות על המלאי שלי.

אברהם בירנבאום: אין לזה שחר.

אברהם בירנבאום: קודם כל האדון בירנבאום איננו עוסק - - -

יעקב גורמן: אני לא מתכוון אליך אישית.

יעקב גורמן: צריך לשים סוף גם לדברים האלה.

יעקב גורמן: התקנות צריכות לחייב, בנוסף, יבוא חלקי חילוף.

יעקב גורמן: משום מה משרד המסחר והתעשיה הוריד את הסעיף הזה.

יעקב גורמן: יש להם את תקדים חסה שהם משחקים עליו כבר 15 שנה לא שינו את התקנות ואנשים ניזוקים מזה.

יעקב גורמן: צריכות להיות גם סנקציות מהותיות גם בדיקה של מי שמפר.

יעקב גורמן: כיוון שאם היום הבאת ומחר אתה איננו, כבר אין עם מי לדבר.

עינת ברכה: בעקבות הישיבה הקודמת בוועדה קיימנו מספר דיונים עם התמ"ת.

אמנון כהן: אז היו דיונים מר בירנבאום.

אברהם בירנבאום: הם מייצגים את היבואנים הגדולים, לא את הסוחרים הקטנים.

אברהם בירנבאום: הם מייצגים את רשתות השיווק.

עינת ברכה: במסגרת הדיונים עם התמ"ת ישבנו גם במסגרת חטיבת האלקטרוניקה, שמייצגת את יבואני האלקטרוניקה, וגם במסגרת חטיבת רשתות השיווק שמייצגות את הסוחרים.

עינת ברכה: באמת בתקנות יש מאזן שמתייחס ליחסים שבין היצואן או היבואן לבין הספק.

עינת ברכה: הגענו להסכמות, לא על כל הדברים.

עינת ברכה: בסופו של דבר הנוסח שהוגש לוועדה לא משקף את כל ההסכמות שהוגשו כי בתמ"ת עשו אחר כך עוד ורסיה של תיקונים.

עינת ברכה: אנחנו העלינו שוב את הדברים שסוכמו, ובסופו של דבר לא הוכנסו לתקנות, וסוכם שהדברים יעלו כאן בוועדה.

עינת ברכה: כטענת מקרו, אני רוצה להגיד שבסופו של דבר רגולציה צרכנית צריכה להיעשות כאשר יש כשל שוק.

עינת ברכה: צריך לזכור שהיום מוצרי אלקטרוניקה הם מוצרים זולים ובהרבה מקרים שווים לכל נפש.

עינת ברכה: מאוד יכול להיות שצרכן יעדיף לקנות מוצר ב-150 שקלים ללא תעודת אחריות ולקחת את הסיכון מאשר עוד לשלם סכום מסוים וכן לקבל את תעודת האחריות.

עינת ברכה: לטעמנו ההתערבות של המחוקק במוצרים שהם מאוד מאוד זולים, בסכום של 150, מוגזמת ולא נחוצה כי תנאי השוק יודעים לסדר את זה.

עינת ברכה: גם ככה להרבה מוצרים ניתנת אחריות.

עינת ברכה: יש היום שעונים ב-50 שקלים שנותנים עליהם אחריות.

עינת ברכה: כך גם לגבי נושא אחזקת חלקי חילוף, שבו לא הגענו להסכמה עם התמ"ת: היום למוצרים של 150 שקלים אין מוצרי חילוף.

עינת ברכה: אלה מוצרים זולים ואין כלכליות וכדאיות להתעסק עם חלקי חילוק, בעוד שבתקנות כן חלה החובה להחזיק חלקי חילוף למוצרים מהסוג הזה.

עינת ברכה: אנחנו גם רוצים לחזור להסכמות שהיו לנו עם התמ"ת, לפתור את הנושאים שלא היו בהסכמה.

עינת ברכה: אין לנו התנגדות עקרונית לתקנות אבל באמת להתערב איפה שצריך ובמידה שצריך ולא ללכת מעבר לזה כדי לתת לשוק לעבוד ולפעול ולאפשר לכולם לקנות גם מוצרים זולים.

אמנון כהן: אנחנו מעלים את הנושא הזה לדיון בעקבות פנייתו של מ"מ ראש הממשלה, שר התעשיה המסחר והתעסוקה וגם שר האוצר.

אמנון כהן: אני מצטט: "חרף התנגדותו של המגזר העסקי לחלק מן ההוראות החדשות, אני סבור כי התקנות מציעות את הנוסח המאוזן ביותר בין ההתערבות במשק והגבלת החרות של הסוחר לבין הצורך להקנות לצרכן הגנה נאותה.

אמנון כהן: " זאת בקשתו של שר שהוא גם מ"מ של ראש הממשלה, גם שר התעשייה והמסחר וגם שר האוצר.

אמנון כהן: אני מבקש לקרוא את התקנות ונתייחס תוך כדי.

אורית שרפי: "תקנות הגנת הצרכן (אחריות ושירות לאחר מכירה) התשס"ו-2005.

אורית שרפי: בתוקף סמכותי לפי סעיפים 18א ו-37 לחוק הגנת הצרכן, התשמ"א-1981 וסעיף 5 לחוק הפיקוח על מצרכים ושירותים, התשי"ח-1957, ובאישור ועדת הכלכלה של הכנסת, אני מתקין תקנות אלה: פרק א' פרשנות בתקנות אלה – "טובין" – מוצרי חשמל, אלקטרוניקה וגז חדשים, לרבות מנגנונים מכאניים וחשמליים בריהוט ובלבד שמחיר הטובין לצרכן גבוה מ-150 שקלים חדשים; "תחנת שירות" – מקום האיסוף של טובין מקולקלים, לשם העברתם למעבדה לצורך תיקונים; "תעודת אחריות" – מסמך המפרט את חיובי העוסק כלפי הצרכן, בדבר תקינות הטובין ומתן השירות לאחר מכירתם; "תקופת האחריות" – תקופה של שנה מיום מסירת הטובין לצרכן, בכפוף להוראות תקנה 5; "יצרן" – אדם העוסק בייצור טובין, בין בעצמו ובין על ידי אחרים או העוסק בעבודה מן העבודות הדרושות לתהליך הייצור או הדרושות לשם שינוי צורתם, טיבם או איכותם של הטובין.

אורית שרפי: "

אמנון כהן: אנחנו חוזרים עכשיו להגדרה של טובין.

אמנון כהן: יש רשימה של הטובין.

יצחק קמחי: זה כל מוצרי החשמל, אלקטרוניקה והגז החדשים.

יצחק קמחי: גם מחשב נחשב.

יצחק קמחי: מצלמות זה גם מוצר אלקטרוני.

אתי בנדלר: אני ביקשתי להתייחס דווקא למוצרים שאינם מוצרי חשמל, אלקטרוניקה וגז.

אתי בנדלר: למשל ריהוט או עגלות ילדים, במיוחד כאלה שהם מאוד יקרים.

אורית שרפי: רצינו להתחיל עם מוצרים שקיבלנו הרבה תלונות לגביהם, בעיקר מוצרי חשמל.

אורית שרפי: רצינו להתחיל את הרפורמה בקטן.

אורית שרפי: אפשר תמיד להרחיב בהמשך.

אתי בנדלר: אומר לכם מה מטריד אותי: אמר מר קמחי, כשהציג את הנושא, שכמובן אין בעובדה שמוצרים מסוימים יהיו חייבים בתעודת אחריות כדי למנוע מתן תעודות אחריות למוצרים אחרים.

אתי בנדלר: עקרונית הדבר נכון, אבל משחובת מתן תעודת אחריות לא היתה מעוגנת בדין, היתה על זה תחרות.

אתי בנדלר: אני חוששת שכשהתקנות יתייחסו לרשימה מצומצמת או לסוג מסוים של טובין, שעליהם תחול החובה, זה אולי עלול לאותת לעוסקים למיניהם ליצרנים וליבואנים שעל מוצרים אחרים לא צריך לתת תעודת אחריות.

תמר פינקוס: גם היום יש מוצרים שיש עליהם חובת אחריות.

תמר פינקוס: משום שהרשימה של חובת האחריות היא מאוד מצומצמת והתלונות שקיבלנו היו תלונות לגבי מוצרים שהכניסו בהם וולונטרית תעודת אחריות אבל לא קיימו אותה והיא היתה כלאחר יד.

תמר פינקוס: זאת טעות לחשוב שהיום אין חובת אחריות לגבי חלק מהמוצרים.

תמר פינקוס: הרשימה מצומצמת ועובדה שכל המוצרים במשק אכן מלווים בתעודת אחריות.

תמר פינקוס: בתקנות האלה אנחנו רוצים לטפל באותם מוצרים שהם מכת המשק מבחינת התלונות.

תמר פינקוס: בשקלול הזה היה גם האיזון בין תלוי שימוש מוחלט לבין תלוי שימוש פלוס עוד משהו.

תמר פינקוס: כשנותנים אחריות לבגד, זה תלוי שימוש מוחלט.

תמר פינקוס: אם מישהו יגיד שהוא כיבס את הבגד לפי ההוראות והוא התכווץ, לי אין דרך להוכיח את זה.

תמר פינקוס: זה פשוט תלוי שימוש.

תמר פינקוס: כל המוצרים שהנטל הגדול של ההוכחה הוא בתלוי שימוש, בינתיים נשארו בחוץ.

תמר פינקוס: אנחנו מטפלים, בשלב זה, במה שהוא יותר קל לעיגון חוקי ושלגביו ישנן הרבה תלונות.

תמר פינקוס: זה מרחיב את הרשימה הקודמת.

תמר פינקוס: לבגדים יש תו תקן והם נבדקים הרבה לפני.

תמר פינקוס: אנחנו מטפלים בתקנות האלה בהרחבה מהקיים למשהו שהוא לא ב-60% או 80% תלוי שימוש אלא בדברים אובייקטיבים.

לאה ורון: מה לגבסי מכוניות?

תמר פינקוס: למכוניות יש חקיקה ספציפית.

תמר פינקוס: גם דודי שמש לא הוכנסו מפני שגם להם יש הוראות ספציפיות.

אמנון כהן: אנחנו מבקשים לבחון כל נושא לגופו של עניין.

אמנון כהן: למשל, כל נושא הטקסטיל והנעלה.

אמנון כהן: היום מייבאים ממדינות שונות.

תמר פינקוס: גם כשנותנים תעודת אחריות, תמיד יהיה ויכוח על השימוש.

תמר פינקוס: לכן אנחנו בינתיים לא מטפלים בזה.

תמר פינקוס: אין לנו על זה גם תלונות.

תמר פינקוס: בריהוט הכנסנו את כל המנגנונים האלקטרוניים והמכניים.

דנה אלנבוים: אנחנו סבורים שהאכסניה המתאימה ביותר להסדרת הנושא הזה הן ההוראות הספציפיות שקיימות בנוהל אישור סוג לציוד קצה שיצא רק ב-1.11.2005.

דנה אלנבוים: הנוהל הזה מסדיר בדיוק את כל הנושא של "AFTER SALE" לגבי ציוד קצה.

דנה אלנבוים: מוצרי הסלולאר הם מוצרים שונים במהותם מכלל המוצרים שמסדירות התקנות הללו ולכן מה שקיים זאת הסדרה ספציפית ביחס למוצרים הללו.

דנה אלנבוים: אפשר כמובן לבחון רעיון שלפיו במידה והנוהל אישור הסוג לא ישיג את המטרות שלו, אזי בעוד שנה, או כאשר הנושא ייבדק, אז אנחנו נוסף.

דנה אלנבוים: אבל נכון להיום, כל הנושא הזה מוסדר, ולמעשה הסדרה מקבילה כאן של הוראות שחלות גם ביחס אלינו, יכולה גם ליצור סתירה וגם להוות עקיפה של התקנות שקבע משרד התקשורת.

דנה אלנבוים: מהו הבדל?

דנה אלנבוים: מוצר הסלולאר - - -

אתי בנדלר: האם ההסדר עליו את מדברת הוא בנוהל בלבד?

דנה אלנבוים: הוא נוהל אישור סוג שמחייב כל יבואן.

אתי בנדלר: את מדברת על נוהל, אנחנו מדברים על תקנות.

דנה אלנבוים: כן, אבל מדובר בנוהל אישור סוג של משרד התקשורת שאין אפשרות לייבא או למכור מוצרים - - -

אתי בנדלר: ואם מחר המשרד ישנה את הנוהל?

אתי בנדלר: מי ידע על זה?

אתי בנדלר: התקנות מתפרסמות ומקבלות אישור פרלמנטרי, הן מפורסמות לציבור.

אתי בנדלר: מי יודע על הנוהל, עם כל הכבוד, חוץ מהיבואנים כמובן?

אתי בנדלר: תסכימי איתי שמבחינה נורמטיבית שתקנות יש להן מקום קצת יותר גבוה מהנוהל.

דנה אלנבוים: זה נכון, אבל יש פה נושא שמצאו לנכון להסדיר בצורה נפרדת את עולם הסלולאר.

תמר פינקוס: נוהל לא יאפשר לממונה על הגנת הצרכן אכיפה.

תמר פינקוס: כל הרעיון של התקנות האלה הוא שאנחנו לא נהיה תלויי משרדים והנהלים שלהם.

לאה ורון: העובדה היא שנציגי משרד התקשורת שהוזמנו לדיון וידעו על התקנות לא ביקשו להחריג אתכם.

אתי בנדלר: יושבת כאן נציגת הלשכה המשפטית.

אברהם בירנבאום: אדוני, או שבמשרד התמ"ת לא ראו אף פעם תעודת אחריות בענפי החשמל או שפגישתם עם איגוד לשכות המסחר, נציגי היבואנים הגדולים, כל כך השפיעה עליהם שהם כתבו כאן שטויות.

אברהם בירנבאום: ומה השטויות?

אמנון כהן: אני מבקש ממך.

אמנון כהן: אם אתה רוצה שנכבד אחד את השני אז תאמר את דעתך לעניין בלי מילים מיותרות.

אברהם בירנבאום: אני מדבר לעניין.

אברהם בירנבאום: תעודות האחריות היא תמיד של היצרן, וגם הם מטילים את תעודת האחריות על - - -

אמנון כהן: מר בירנבאום אנחנו מדברים על הטובין בלבד.

אמנון כהן: יש לך הערה?

אברהם בירנבאום: לא.

מתן מרידור: אני רוצה להצטרף למה שנאמר כאן קודם.

מתן מרידור: אני מייצג את רשתות השיווק.

מתן מרידור: עשיתי בדיקה ונכנסתי לאינטרנט לראות איזה מוצרים אפשר לקנות ב-150 שקלים.

מתן מרידור: מצאתי רק קומקום אחד במחיר שהוא מתחת ל-150 שקלים.

מתן מרידור: כל היתר אלה מוצרי הבית הבסיסיים, שאתה לא מתקן כמו מגהץ, מאוורר, פן, קומקום, רדיאטור קטן.

מתן מרידור: מה תהיה התוצאה אם נחייב את הספקים ואת החנויות להחזיק מלאי חלפים ולתקן כל מוצר?

תמר פינקוס: אם אתם לא רוצים להחזיק חלפים אל תמכרו את זה במחיר הזה, תמכרו יותר בזול.

מתן מרידור: אני מדבר על גובה הסכום.

מתן מרידור: לא נכון לתקן תקנה שמראש תהיה אות מתה.

מתן מרידור: או לחילופין, שלא ימכרו.

מתן מרידור: אם לא ימכרו אותם, התוצאה תהיה שרק הגדולים, אותם סקאל ואלקטריק וכל החברות הגדולות ימכרו את זה.

מתן מרידור: כל הקטנים לא יטרחו למכור את המוצרים האלה כי לא שווה להם להחזיק את כל האופרציה הזאת כדי למכור קומקומים שעולים 200 שקלים.

מתן מרידור: עם כל הכבוד, להוריד מחירים זאת אפשרות יפה, אני חושב שאנחנו חיים במדינה שבה הבנו שלא הממשלה צריכה להגיד מה צריך להיות מחיר המוצרים שיש לגביהם תחרות.

מתן מרידור: לכן זה לא נכון להגיד: "תמכרו פן שעולה 400 שקלים ב- 150 שקלים כדי לא להיכנס לתקנות".

מתן מרידור: לא זאת הדרך שבה צריך לפתור את הבעיה הזאת.

אמנון כהן: אתה מציע להקטין את הסכום?

מתן מרידור: להפך, להרים את הרף לרמה של מוצרים שבאמת כלפיהם אנחנו יודעים להגיד שיש משמעות לתיקון שלהם.

מתן מרידור: הרי תיקון זה שעת מעבדה וחלקי חילוף.

מתן מרידור: יש מחיר מינימלי שממנו מתחילים לתקן מוצרים ומתחתיו זורקים אותם לפח וקונים חדש.

מתן מרידור: מתחת לרף הזה אין משמעות לשים סכום כזה.

מתן מרידור: אני לא יודע אם הרף הוא 500 שקלים או 1,000 שקלים.

אמנון כהן: מה היה ההיגיון של 150 שקלים?

תמר פינקוס: אנחנו במשרד התמ"ת מנסים לחשוב לא רק על אלה שהפרוטה מצוייה בכיסם אלא דווקא על כל האנשים שלא זורקים מוצרים שעלו 150 שקלים או 200 שקלים.

תמר פינקוס: אנשים לפעמים מוציאים 150 שקל לקומקום בשבילם הוא מוצר חד פעמי.

תמר פינקוס: הם לא רוצים לזרוק אותו אחרי שלושה חודשים כשהוא מתקלקל.

אמנון כהן: אבל התיקון עולה 500 שקלים.

תמר פינקוס: יש להם אחריות והתיקון לא יעלה לו.

תמר פינקוס: למה אני צריכה לחייב אדם, שבשבילו קומקום חשמלי זה כמו לאחר מכונית, לזרוק אותו לאחר שהתקלקל משום שאין לזה חלקי חילוף?

תמר פינקוס: הוא לא קנה את זה כדי לזרוק אחרי 3 חודשים.

עינת ברכה: מתח הרווחים בענף החשמל והאלקטרוניקה מאוד נמוך.

עינת ברכה: זה לא סביר לחלוטין להטיל מערך של תחנות שירות, חלקי חילוף על מוצרים שהם יומיומיים ושימושיים, זולים.

עינת ברכה: אין להם בכלל שוק של חלקי חילוף.

אמנון כהן: העליתם את הטענה הזאת?

עינת ברכה: העלינו את הטענה הזאת.

עינת ברכה: זאת אחת הנקודות שנשארו בחוסר הסכמה.

עינת ברכה: המחוקק צריך להתערב ברשימה סגורה של מוצרים שיש עליהם אינטרס ציבורי או על מוצרים יותר יקרים באופן משמעותי.

אמנון כהן: נשאיר את נושא הטובין פתוח ונעבור לתחנת שירות.

תמר פינקוס: הסתכלנו דווקא על מוצרים שמשתמשים בהם בעשירון התחתון ולא בעשירון העליון.

תמר פינקוס: במסגרת השיקולים שהינחו אותנו עד כמה לעשות את ההרחבה, לא בדקנו בכמה פלזמות משתמשים כי לטלוויזיית פלזמה אנחנו לא רוצים לתת אחריות שתהיה על חשבון היצרן, אלא בדקנו מה תפוצת המוצרים החשמליים שמשתמשים בהם דווקא אלה שמוגדרים בקו העוני או מתחת לקו העוני, כדי לתת להם אפשרות ליהנות מהמוצרים האלה.

ראובן קימחי: אני לא מודאג משנת האחריות כי אין לי בעיה להביא את הרכיב.

ראובן קימחי: אבל מאלצים אותי להחזיק במשך 7 שנים חלפים עבור הקומקום שעלה 150 שקלים.

ראובן קימחי: ב -1973 יצא הצו האחרון בנושא ורק היום מעדכנים את התקנות.

ראובן קימחי: בעוד כמה שנים מכונת כביסה תעלה 150 שקלים ואנחנו לא רואים כמה צעדים קדימה.

ראובן קימחי: מן ההיגיון שניקח בחשבון את העלויות של החזקת מלאי והחזקת חלקי חילוף למוצרים האלה, שגם בחו"ל משתנים בתדירות אדירה.

ראובן קימחי: אנחנו לא יכולים לבוא להמציא את הגלגל.

אמנון כהן: סיימנו כרגע עם הטובין.

אמנון כהן: נשאיר את זה פתוח ואני לא מביא את זה להצבעה.

אמנון כהן: עכשיו אנחנו עוברים לתחנת שירות.

אתי בנדלר: האם מדובר רק בטובין מקולקלים או גם בטובין פגומים?

אתי בנדלר: אני לא סתם שואלת, משום שבסעיף המסמיך בסעיף 18(א) נאמר בפירוש: "תקנות לעניין תיקון ליקויים ופגמים והחלפת טובין".

אתי בנדלר: אם החוק היה מדבר רק על ליקויים אז הייתי חיה עם זה בשקט.

אתי בנדלר: אבל כיוון שסעיף 18(א) לחוק הגנת הצרכן הוא הסעיף המסמיך, וכיוון שהחוק משתמש בשתי מטבעות לשון, גם ליקויים וגם פגמים, אני חוששת שיגידו שהתקנות האלה מתייחסים רק לליקויים, לעומת פגמים שעליהם זה לא חל.

תמר פינקוס: אנחנו מתכוונים רק למקולקלים מפני שלגבי מוצר פגום יש הוראות בחוק המכר ויש אפשרויות להחזיר את זה לפי חוק המכר.

תמר פינקוס: אנחנו מדברים על מוצר מקולקל שחלה עליו תעודת האחריות בגיל קלקול ולא מוצר פגום שאפשר להחזיר אותו לפי חוק המכר.

אורית שרפי: אם הוא פגום זה לפי חוק המכר, אבל אם יתגלה בו פגם, אז לפי תקנה 2 זה נחשב קלקול: "כל ליקוי, פגם או קלקול".

אתי בנדלר: אז אני מציעה שתגידו: "קלקול לעניין זה הוא כל אחד מאלה: ליקוי פגם או קלקול" ואז אני אחיה עם זה מצוין.

אתי בנדלר: כי כשלאחר מכן תדברו על קלקול אנחנו נדע למה הכוונה.

אורית שרפי: בסדר.

אתי בנדלר: קלקול יהיה כל ליקוי פגם או קלקול שנתגלה בטובין.

אמנון כהן: הערות נוספות לגבי תחנות שירות?

אברהם בירנבאום: יש חנויות למוצרי חשמל, למשל קאליש במדרחוב בירושלים, שהשטח שלהן הוא 4 מ"ר בלבד.

אברהם בירנבאום: להפוך אותם למחסן של מוצרים מקולקלים זה סגירת העסק.

תמר פינקוס: אנחנו יוצאים מתוך הנחה שקאליש מוכר מוצרים טובים.

אברהם בירנבאום: הוא מוכר מוצרים מצוינים, אבל לא יעלה על הדעת שבמקום לנסוע לתחנת השירות הקבועה בירושלים של היצרן והיבואן, יביאו את זה לחנות הזאת ויסתמו אותה.

יצחק קמחי: לצרכן ישנה אפשרות להעביר את המוצר המקולקל לתחנת השירות בירושלים או למקום בו הוא קנה את המוצר.

יצחק קמחי: אם הוא יביא את זה לקאליש, תקופת התיקון יכולה להגיע לשבועיים.

יצחק קמחי: אם הוא יביא את זה לתחנת השירות זה יהיה שבוע.

יצחק קמחי: אז הוא יוכל לשקול ולהחליט מה שהוא רוצה.

יצחק קמחי: זה יעלה לו בזמן.

אמנון כהן: אז נושא הגדרת תחנת שירות עם התוספת של היועצת המשפטית – אושרה.

אמנון כהן: נעבור לתעודת אחריות.

זאב פרידמן: אני מציע שהגדרה של תעודת אחריות תהיה מסמך המפרט את חיובי העוסק והיצרן.

זאב פרידמן: התקנות כאן מרחיבות וקובעות את האחריות של היצרן ולא רק של העוסק.

יצחק קמחי: מי שמוכר נכס או נותן שירות כדרך עיסוק, זה כולל יצרן.

אורית שרפי: זה גם מוכר וגם יצרן.

זאב פרידמן: כאן התקנות מדברות מבחינות בין השניים.

זאב פרידמן: העוסק שם זה מי שנותן את השירות באופן ישיר מול הצרכן.

זאב פרידמן: כאן אנחנו מטילים נטל על מישהו שלא נמצא בקו ישיר מול הצרכן.

זאב פרידמן: ולכן אנחנו חייבים להגדיר - - -

אורית שרפי: אין מושג של עוסק בנפרד.

אורית שרפי: יש עוסק שמכר את הטובין ויש יצרן.

זאב פרידמן: היצרן שימכור את המוצר לצרכן, הוא הופך להיות עוסק בהגדרה.

זאב פרידמן: ואילו כאן אנחנו מדברים על שני גופים נפרדים ואנחנו רוצים אחריות על כל אחד בנפרד, איש איש לפי הנטל שמוטל עליו.

זאב פרידמן: אם נשאיר את ההגדרה של "עוסק", הרי שהיצרן, שאנחנו מטילים עליו החוק, לא יחולו מכוח אותה הגדרה.

אמנון כהן: זאת אומרת, אתה מוריד את האחריות מהיצרן, ומשאיר את זה על העוסק שמוכר לך בפועל.

אתי בנדלר: אני מציעה שתבדקו את זה שוב עם משרד המשפטים.

אתי בנדלר: זה ברמה של נוסח.

תמר פינקוס: אנחנו לא רואים בעיה עם ההגדרה.

אתי בנדלר: תבדקו את זה.

אתי בנדלר: אני חושבת שהוועדה מסמיכה אתכם לכך.

אמנון כהן: הנושא של תעודת אחריות יישאר פתוח.

אמנון כהן: כאשר תדונו בקשר לכך, אני מבקש גם לקיים דיון עם מר בירנבאום.

אמנון כהן: תיראו אם יש לו עוד הערות.

תמר פינקוס: אנחנו כבר קיימנו דיון.

תמר פינקוס: אנחנו נמשוך את זה ככה עוד שנתיים.

אברהם בירנבאום: אתם לא קיימתם שום דיון איתנו.

אמנון כהן: כשהבאתם את התקנות חשבתי שהכל מתואם, שנקרא פעם אחת ונאשר.

אמנון כהן: אבל לא כך הם פני הדברים.

אמנון כהן: אני רואה שיש כאן קובץ גדול ובכוונתי לסיים אותו לפני פגרת הבחירות.

אמנון כהן: לגבי הדברים שנשארים פתוחים, תבואו כמה שיותר מוכנים.

אמנון כהן: לא אכפת לי שתשבו פה ותסכמו את הדברים ותבואו מוכנים לפעם הבאה.

אמנון כהן: בגדול, כל מה שיש ויכוח עליו, אני כרגע לא יכול לאשר וזה נשאר פתוח.

אמנון כהן: למישהו יש בעיה עם תקופת האחריות?

אמנון כהן: אישרנו.

אמנון כהן: מה עם "יצרן"?

אמנון כהן: אישרנו את הגדרת היצרן.

אמנון כהן: אנחנו עוברים לפרק ב'.

אורית שרפי: "פרק ב' – חיובים לאחר מכירה 2.

אורית שרפי: (א) יצרן של טובין שנמכרו לצרכן יתקן, בעצמו או באמצעות אחר מטעמו, כל ליקוי, פגם או קלקול (להלן – הקלקול) שנתגלה בטובין, במהלך תקופת האחריות ללא תמורה; נדרשה החלפה של הטובין, כולו או חלקים ממנו, תבוצע ההחלפה על ידי היצרן ללא תמורה".

אורית שרפי: (ב) תיקן יצרן את הקלקול או ביצע החלפה, ימסור לצרכן אישור בכתב אשר יפרט את מהות התיקון, ולגבי החלפת חלקים מהטובין – את מהות ההחלפה.

אורית שרפי: (ג) על אף האמור בתקנת משנה (א), הוכיח היצרן כי מקור הקלקול בנזק שנגרם בזדון, יהא פטור מחיוביו לפי תקנה זו.

אורית שרפי: "

אריה אינדיצקי: אני מבין שלא התכוונתם, אבל כך זה רשום.

אריה אינדיצקי: אתם כותבים "נדרשה החלפה של הטובין" ואפשר להבין את זה כאילו זאת הדרישה של הצרכן.

אריה אינדיצקי: צריך להוסיף: "נדרשה החלפה במסגרת התיקון".

אורית שרפי: אפשר לומר: "דרש התיקון החלפה של טובין - - - "

אתי בנדלר: אני חושבת שהנוסח שהצעתם הוא לא נוסח טוב, אני מציעה שתחשבו על זה פעם נוספת.

אתי בנדלר: הכוונה ברורה: "התיקון לא דורש החלפה".

ראובן קמחי: לגבי סעיף ג' "נגרם בזדון".

ראובן קמחי: נפתח חלון ונתן מכה למקרר.

ראובן קמחי: הוא לא עשה את זה בכוונה ולא בזדון.

ראובן קמחי: חובה לכתוב שם שאם האירוע לא נגרם כתוצאה מפגם בייצור ולא כתוצאה מרשלנות שלי כנותן שירות, שאנחנו לא נישא בזה.

זאב פרידמן: אני מחזיר את הוועדה לסעיף 1 של ההגדרות.

אמנון כהן: בדיון הבא.

עינת ברכה: בסעיף 8 יש רשימה נוספת של מקרים: כוח עליון, זדון, רשלנות, שינוי, שימוש לא נכון.

עינת ברכה: את הסעיף הזה צריך להכפיף לסעיף 8.

עינת ברכה: צריך להיות כתוב: "בכפוף לאמור בסעיף 8".

עינת ברכה: במקביל נטפל אחר כך בסעיף 8.

אתי בנדלר: זה בעייתי כי רשלנות של הצרכן זה עוד דבר שצריך לדון בו בתקנה 8.

עינת ברכה: בסדר, אבל כרגע צריך להבהיר שהחובה הזאת לא חלה על מקרים שחלים בסעיף 8.

עינת ברכה: היא חלה בתיקונים.

אמנון כהן: יש תשובה בתקנה ג'.

עינת ברכה: חייב להיות קשר בין הסעיפים.

עינת ברכה: גם מבחינת

עינת ברכה: כם זה ברור, אז למה שזה לא יהיה ברור למי שקורא את התקנות?

יצחק קמחי: בסעיף 8 נאמר: "על אף האמור בסעיף 2".

יצחק קמחי: הקישור נמצא.

אמנון כהן: מר קמחי דיבר על סעיף ג', יש לכם תשובה לזה?

תמר פינקוס: תקנה 8 עונה על כך.

אתי בנדלר: יש תשובה בתקנה 8.

מאיר שגב: בסעיף ב' "תיקן יצרן את הקלקול או ביצע החלפה ימסור לצרכן אישור בכתב" ואני מבקש להוסיף: "לפי דרישת הצרכן".

מאיר שגב: שזה לא יהיה באופן אוטומטי כי זה יעכב ויסרבל את כל המערכת.

תמר פינקוס: לא, הצרכן לא צריך לקרוא את התקנות, החובה היא שלכם.

מאיר שגב: כנראה אף פעם לא היית במקום שמקבלים שירות.

מאיר שגב: הלקוח נותן את הכסף והולך.

מאיר שגב: הלקוח לא רוצה אישור והוא לא רוצה לחכות.

תמר פינקוס: הוא רוצה לדעת מה החלפת.

מאיר שגב: אז זה יהיה לפי הדרישה שלו.

תמר פינקוס: אנחנו מבקשים מהוועדה להשאיר את זה.

אמנון כהן: פרק ב' - חיובים לאחר מכירה: אחריות היצרן לביצוע תיקונים.

אמנון כהן: אנחנו מאשרים את תקנה 2.

אמנון כהן: למי שיש הערות לגבי הסעיפים הפתוחים יגיד אותם בישיבה הבאה.

אמנון כהן: אני מציע שתשבו ותעברו על כל הסעיפים ותגיעו להבנות.

אמנון כהן: בכל מקרה אנחנו נצטרך לחתוך אחר כך, אז כמה שפחות יהיה לחתוך יותר טוב בשבילי.

אמנון כהן: תתכוננו לשבוע הבא ותבואו מוכנים.

אמנון כהן: בסעיף הגדרות נשארו שני סעיפים פתוחים.

אמנון כהן: איפה שלא תגיעו להסכמות אנחנו נצטרך לקבל החלטה.

אמנון כהן: תודה רבה, הישיבה נעולה.